JY LEES NOU Ontmoet Ballade vir ’n enkeling se nuwe Jacques Rynhard
Armand Aucamp was net twee toe Ballade vir ’n enkeling die eerste keer uitgesaai is. Maar om Jacques Rynhard te speel, is vir hom ’n droom wat waar word.
Armand Aucamp gaan die rol van Jacques Rynhard in die moderne fliek-weergawe van Ballade vir 'n enkeling speel
"Die klankbaan sal ek áltyd onthou - 'Tussen treine', 'Ballade vir ’n enkeling' en 'Voshaarnooi'," onthou die akteur.
"Ek dink die geleentheid om hierdie ikoniese stories weer oor te vertel, is nie net ’n ongelooflike uitdaging nie, maar ook ’n groot voorreg waarna ek verskriklik uitsien," vertel hy opgewonde.
Armand, wat tydens die oudisies vir die rol in Kaapstad gewoon het, wou só graag lewe aan Jacques Rynhardt gee in vandag se tyd dat hy self ’n vliegkaartjie sou koop om in Johannesburg te oudisie. "Ek kón net nie die geleentheid om te oudisie misloop nie!"
Maar gelukkig vir Armand én sy beursie het die oudisiespan ook ’n Kaapse draai gemaak. "Ek verpes oudisies, maar ek het Sterlopers saam met die regisseur Quentin Krog geskiet, so die geleentheid om weer vir hom te oudisie, het my effe kalmeer," onthou hy dié stresvolle dag.
"Om nie eens te noem dat dit ’n eer is om lewe te gee aan Leon van Nierop se teks nie," sê hy ook oor die skrywer van Ballade vir ’n enkeling. Dié storie se boekweergawe word in Augustus vanjaar uitgegee.
"Die akteur wat sy [Jacques se] rol speel moet gewig en sjarme hê," het die Ballade-skrywer verduidelik.